Bamse (tegneserie)

Bamse – verdens sterkeste bjørn er en svensk tegneseriebjørn skapt av Rune Andréasson. Den populære bjørnen dukket opp på en rekke korte tv-serier i 1966, før figuren fikk sitt eget faste tegneserieblad i 1973. Norge var det eneste landet utenom Sverige og Finland som hadde utgitt Bamse siden starten i 1973, men Egmont Serieforlaget, som utga det norske seriebladet, besluttet i mai 2009 å legge ned bladet i Norge. Fra mai 2013 kommer Bamse ut på samisk under navnet Bamse - máilmmi gievrramus guovža. Bamse utkommer fortsatt i Sverige. Langfilmen Bamse og Tyvenes by kom i 2014 ut på kino.

Bamse er en liten brunbjørn med blå topplue og bukse som blir verdens sterkeste bjørn når han spiser dunderhonningen til farmor. Andre viktige figurer i serien er den redde kaninen Lille Hopp (Lille Skutt på svensk), som er Bamses beste venn, og den smarte oppfinneren skilpadden Skallmann. Skalmann, eller Skallmann,  bor i et gult hus, der han også oppbevarer alle oppfinnelsene som han har lagd. Skalmann har en spesiell klokke som piper når han skal sove og når ha skal spise. Når Skalmann først har lagt seg til å sove, så er det ingenting som kan vekke ham før klokken piper og vekker ham opp.

Bamse er alltid snill, hjelpsom og opptrer moralsk korrekt. Serien utspiller seg på tre åser, inspirert av landskapet ved Taormina og Castelmola på Sicilia som Andrásson besøkte i mars 1963.

Torbjørn Selvens tegneserieguiden.net karakteriserer Bamse som «sosialdemokratisk superhelt i bamseform».

 Bamses moral 
Bamse tar ofte opp sentrale temaer som rettferdighet, solidaritet, snillhet og medmenneskelighet som bot på slemhet og kriminalitet. Serien har et tydelig oppdragende preg med moralske leksjoner. Bladet fungerer også informerende og diskuterer samfunnstemaer rettet til barn, av og til med bruk av analogier, men også eksplisitt. Bamse har blant annet diskutert mobbing, trafikksikkerhet, dop, alkoholisme, terrorisme, rasisme og barnemishandling.

 Kritikk 
Tegneserien og Rune Andréasson har blitt anklaget for å ha en politisk agenda med tydelig venstrevridning. I en historie der kona til Bamse, Brummelise, går ut i arbeid i en av den kapitalistiske Krøsus Sorks bedrifter, oppretter hun noe som har klare likhetstrekk med en fagforening. I seriestripen Bamses skola, hvor Bamse forteller om Kina, ingår det uttalelser som har tolkets som positive til Mao. I nypublisering av Bamses Skola har innholdet blitt revidert og de kontroversielle uttalelsene slettet.

Kritikk ble også fremmet i forbindelse med utgivelsen Trollkarlens röda blomma (1988), hvor Skallman, etter å blitt venn med tre rusmiddelavhengige, inntar en drikk som gir utslag som ligner ruspåvirkning. Seinere i serien brenner Skallmann ned feltet med de blomstene drikken har blitt laget av. I 2001 ga den daværende svenske barneombudsmannen uttrykk for at det var upassende å trekke disse parallellene i en tegneserie for barn.

Bamse har også fått positiv omtale og oppmerksomhet. Blant annet ble Bamse i 2017 utnevnt til Årets Tidsskrift i Sverige etter sitt temanummer om kildekritikk og falske nyheter.

Figurer i tegneserien Bamse
 Bamse 
Bamse er en liten brunbjørn som blir verdens sterkeste bjørn når han spiser «dunderhonning», en spesiell honning som han får av sin farmor. Bamse slåss likevel aldri om ikke det er helt nødvendig, og forsøker oftest å møte skurkene med godhet. Bamse er gift med Brummelise og har fire barn; de tre eldste er trillingene Brum, Teddy og Nalle-Maja: minstedatteren heter Brumma. Sammen bor de i et lite hus i en stor stein. 

Bamse vokste opp hos farmoren, ettersom foreldrene hans arbeidet på sjøen. Bamses farfar var sjøkaptein, og omkom på sjøen da Bamse var liten bjørnunge. 

 Lille Hopp 
Lille Hopp er en hvit kanin som liker gulerøtter og jobber som postmann. Han er ganske engstelig, men også svært rask, og en dyktig kokk. Lille Hopp er gift med Nina Kanin. De har sønnen Mini-Hopp og bor i en gammel stubbe ikke så langt fra Bamse. 

 Skallmann 
Skilpadden Skallmann er et smart og klokt geni. Han har en rekke ulike praktisk og ellers rare gjenstander og oppfinneler i skallet sitt. Fremst blant disse er mat-og-soveklokken som forteller Skallmann når han skal sove og når han skal spise. Dette kan skje både i tide og utide. En annen innretning han har konstruert er den selvgående trillebåren. 

Skallmann flyttet til dalen hvor Bamse og Lillehopp bor i ung alder, til et høyt gult hus. Han er nok eldre enn Bamse og Lille Hopp, men det er usikkert hvor mye eldre. 

Föreningen Vetenskap och Folkbildning kåret i 1990 Skallmann til «Årets Folkbildare».
 Brummelise 
Brummelise er konen til Bamse og mor til Brum, Teddy, Nalle-Maja og Brumma. Hennes far Brumme er skogsarbeider og får ofte hjelp av Bamse. Brummelise selv jobber i leketøysbutikken til Bamses mormor. Bamse og Brummelise ble gift i en historie i 1981. 

 Brum 
Brum er Bamses og Brummelises førstefødde og trilling til Teddy og Nalle-Maja. Han er en rolig bjørnegutt med estetiske anlegg. Hovedinteressen er å tegne og å male. 

Navnet "Brum" brukte Rune Andréasson allerede på 1940-tallet i serien "Äventyr bland djuren" som gikk i svenske Allers og Göteborgs-Posten.

 Teddy 
Er stille og forsiktig. Liker å lese og lære. Liker også godt å besøke Skallmann.

 Nalle-Maja 
Hun er aktiv og tøff. Som Bamse blir hun sterk av farmors Dunderhonning, men hun får vondt i magen i tre dager.

 Brumma 
Brumma er minstejenta i flokken. Hun har en god fantasi og under vasken har hun sin egen fantasiverden.

 Farmor 
Farmors navn er Augusta Beate; serieskaperen Rune Andreasson hadde selv en farmor med dette navnet. Bamses farmor bor på toppen av det høyeste fjellet, dit flyttet hun etter at hun tidligere bodde ved havet sammen med mannen sin. Han var sjøkaptein og forsvant på havet når skipet sank. Da ville hun vekk fra havet og flyttet til det høyeste stedet hun fant. 

Hun lager dunderhonningen som gjør Bamse til verdens sterkeste bjørn. Hun bor sammen med katten Janson og Husmusa.

Det var Farmor som tok seg av Bamse da han var liten.

 Øvrige 
 Ola Grevling
 Ulven
 Krøsus Sork
 Knokke
 Smokke
 Burre

 Filmatiseringer 
Det har blitt laget en rekke animasjonsfilmer basert på Bamse-universet:

 2014: Bamse og Tyvenes by
 2016: Bamse og heksens datter
 2018: Bamse og Dunderklokken
 2021: Bamse og vulkanøya
 2023: Bamse og verdens minste eventyr
 2025: Bamse och havets hemlighet

 Referanser 

 Eksterne lenker 


Kategori:Svenske tegneserier
Kategori:Fiktive dyr
Kategori:Introduksjoner i 1966
Kategori:1966 i Sverige